Tyskland er blandt de markeder, som flest nordjyske virksomheder eksporterer til, og derfor er valget syd for grænsen også blevet fulgt med spænding hos flere nordjyske virksomheder. - Det er særligt inden for to forskellige sektorer, at der bliver fulgt med blandt nordjyske virksomheder, fortæller Lars Erik Jønsson, der er administrerende direktør i Erhvervshus Nordjylland. Indenfor både grøn omstilling og digitalisering er mange nordjyske virksomheder dygtige, og netop på de to områder forventer Lars Erik Jønsson, at Tyskland kommer til at efterspørge endnu mere i fremtiden. - Det er min klare opfattelse, at de nordjyske eksportmuligheder i forhold til Tyskland bliver bedre, nu hvor der kommer til at ske noget anderledes politisk i Tyskland. Uanset hvilken regering det ender med, så vil der nok være mere tilbøjelighed til at føre en ekspansiv finanspolitik sammenlignet med de senere år i Tyskland, siger Lars Erik Jønsson, der både tror og håber på, at fremtidens Tyskland vil kendetegnes ved klare klimamål. Fokus på De Grønne og liberale Efter 16 år med Angela Merkel ved roret ser søndagens valgresultat ud til at betyde, at det bliver enten socialdemokraten Olaf Scholz eller den konservative Armin Laschet, der fremover kan kalde sig kansler. Eksperter peger dog på, at to af de mindre partier, miljøpartiet De Grønne og det liberale parti FDP, sandsynligvis kommer til at have meget at sige, når der skal dannes en ny regering.
Tyskerne har været til stemmeurnerne, og ligegyldigt hvem der ender som kansler, vil fremtidens Tyskland ifølge Erhvervshus Nordjylland forbedre de nordjyske eksportmuligheder.